ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА

О ФИНАНСИЈСКОЈ ПОДРШЦИ ПОРОДИЦИ СА ДЕЦОМ

Члан 1.

У Закону о финансијској подршци породици са децом („Службени гласник РС”, бр. 113/17, 50/18, 46/21 – УС, 51/21 – УС, 53/21 – УС, 66/21, 130/21, 43/23 – УС, 62/23 и 11/24 – УС), у члану 5. став 5. брише се.

Члан 2.

У члану 8. став 2. мења се и гласи:

„Изузетно од става 1. овог члана, право на дечији додатак може се остварити уколико подносилац захтева, односно чланови његове породице не поседују непокретности ни на територији Републике Србије ни у иностранству, осим стамбеног простора у коме породица живи, а који не може бити већи од собе по члану домаћинства увећан за још једну собу и других нужних економских зграда у пољопривредном домаћинству и земљишта у површини до два хектара по члану породице.”

Члан 3.

У члану 9. став 2. брише се.

Члан 4.

У члану 16б став 1. мења се и гласи:

„Основица накнаде зараде, односно накнаде плате из члана 16а став 1. овог закона утврђује се на основу збира месечних основица на који су плаћени доприноси на примања која имају карактер зараде за последњих 18 месеци који претходе рођењу детета.”

Члан 5.

У члану 18. став 1. мења се и гласи:

„Основица за остале накнаде по основу рођења и неге детета за лице из члана 17. ст. 1. и 2. овог закона утврђује се сразмерно збиру месечних основица на који су плаћени доприноси, осим основице доприноса за приходе који имају карактер зараде, за последњих 18 месеци који претходе месецу у којем је отпочело породиљско одсуство, односно у којем је дете рођено.”

Члан 6.

У члану 23. ст. 5–11. бришу се.

Члан 7.

После члана 23. додају се чл. 23а и 23б који гласе:

„Члан 23а

Родитељски додатак за прво дете рођено 1. јануара 2024. године и касније утврђује се у висини од 500.000,00 динара и исплаћује се једнократно.

Родитељски додатак за друго дете рођено 1. јануара 2024. године и касније утврђује се у висини од 600.000,00 динара и исплаћује се у 24 једнаке месечне рате по 25.000,00 динара.

Родитељски додатак за треће дете рођено 1. јануара 2024. године и касније утврђује се у висини од **2.280.000,00** динара и исплаћује се у 120 једнаких месечних рата по **19.000,00** динара.

Родитељски додатак за четврто дете рођено 1. јануара 2024. године и касније утврђује се у висини од **3.180.000,00** динара и исплаћује се у 120 једнаких месечних рата по **26.500,00** динара.

Паушал за набавку опреме за дете из члана 22. став 11. овог закона, за децу рођену 1. јануара 2024. године и касније и који се исплаћује заједно са једнократним износом родитељског додатка за прво дете, односно првом ратом родитељског додатка за друго, треће и четврто дете износи **7.500,00** динара.

Члан 23б

Висина родитељског додатка утврђује се у односу на дан рођења детета.

Родитељски додатак за децу из члана 22. став 3. овог закона исплаћује се у износу утврђеном за четврто дете.

Родитељски додатак за дете из члана 22. став 4. овог закона исплаћује се у износу утврђеном за четврто дете.

Захтев за остваривање права на родитељски додатак подноси мајка, односно отац детета одмах након рођења, у здравственој установи у којој је дете рођено или директно надлежном органу, најкасније до навршених годину дана живота детета.

Захтев за остваривање права на родитељски додатак поднет у здравственој установи овлашћени радник здравствене установе шаље надлежном органу електронским путем у складу са законом којим се уређује електронски документ и услуге од поверења у електронском пословању.”

Члан 8.

У члану 24. став 1. мења се и гласи:

„Уколико у току исплате родитељског додатка која се врши у месечним ратама корисник права напусти дете или умре или дође до промена у смислу испуњености услова из члана 22. став 6. овог закона, прекида се даља исплата родитељског додатка до одлуке министарства надлежног за финансијску подршку породици са децом.

Став 3. мења се и гласи:

„Изузетно од става 2. овог члана за треће и четврто дете које је умрло у току исплате родитељског додатка, исплаћује се једнократни износ од **295.000,00** динара.”

Став 4. брише се.

Досадашњи став 10. који постаје став 9. мења се и гласи:

„Министарство надлежно за финансијску подршку породици са децом доноси одлуку о даљој исплати права из става 1. и ст. 4–8. овог члана.”

Члан 9.

У члану 25в став 4. речи: „министар надлежан за социјална питања” замењују се речима: „министар надлежан за финансијску подршку породици са децом”.

У ставу 5. речи: „министарство надлежно за социјална питања” замењују се речима: „министарство надлежно за финансијску подршку породици са децом”.

Члан 10.

У члану 25д ст. 2–5. бришу се.

Члан 11.

После члана 25д додају се чл. 25ђ и 25е који гласе:

„Члан 25ђ

„Право на једнократну помоћ у висини од **135.000,00** динара може остварити мајка која је остварила право на родитељски додатак за друго, односно треће дете рођено 1. јануара 2024. године и касније.

Члан 25е

Отац детета може остварити право на једнократну помоћ у износу утврђеном за мајку, ако испуњава услове за остваривање права на родитељски додатак за друго, односно треће дете утврђене у члану 22. став 9. овог закона.

Захтев за остваривање права из става 1. овог члана подноси се истовремено са захтевом за остваривање права на родитељски додатак за друго, односно треће дете.

Једнократна помоћ из става 1. овог члана исплаћује се истовремено са првом ратом родитељског додатка за друго, односно треће дете.”

Члан 12.

Члан 30. мења се и гласи:

„Члан 30.

Право на дечији додатак остварује се ако укупан месечни приход, умањен за порезе и доприносе, по члану породице остварен у три месеца који претходе месецу у коме је поднет захтев не прелази утврђени цензус.

Изузетно од става 1. овог члана, право на дечији додатак без поновног достављања доказа о материјалном стању породице остварује корисник новчане социјалне помоћи чија деца редовно похађају школу.

Право на дечији додатак независно од материјалних услова породице из чл. 7. и 8. овог закона и става 1. овог члана остварује корисник чије дете остварује додатак за помоћ и негу другог лица или увећани додатак за помоћ и негу другог лица.

Испуњеност услова из овог члана орган надлежан за решавање о праву утврђује прибављањем података из службених евиденција по службеној дужности.”

Члан 13.

У члану 33. став 2. мења се и гласи:

„Износ дечијег додатка, утврђен у ставу 1. овог члана, за једнородитељске породице и старатеље увећава се за 30%, а за родитеље детета са сметњама у развоју и детета са инвалидитетом, за које је донето мишљење Комисије, и за дете које остварује додатак за помоћ и негу другог лица или увећани додатак за помоћ и негу другог лица, а које не користи услуге смештаја, увећава се за 50%.”

Члан 14.

У члану 34. после става 4. додаје се став 5. који гласи:

„Право из става 1. овог члана може се остварити ако јединица локалне самоуправе не финансира исто право.”

Члан 15.

У члану 35. после става 2. додаје се став 3. који гласи:

„Право из става 1. овог члана може се остварити ако јединица локалне самоуправе не финансира исто право.”

Члан 16.

У члану 36. после става 1. додаје се став 2. који гласи:

„Право из става 1. овог члана може се остварити ако јединица локалне самоуправе не финансира исто право.”

Члан 17.

Подзаконски прописи донети на основу Закона о финансијској подршци породици са децом („Службени гласник РС”, бр. 113/17, 50/18, 46/21 – УС, 51/21 – УС 53/21 – УС, 66/21, 130/21, 43/23 – УС 62/23 и 11/24 – УС) ускладиће се са одредбама овог закона у року од шест месеци од његовог ступања на снагу.

Члан 18.

Право на остале накнаде по основу рођења и неге детета за дете рођено пре ступања на снагу овог закона, оствариваће се у складу са прописом који је био на снази у време отпочињања остваривања права.

Право на родитељски додатак за децу рођену пре 1. јануара 2024. године, оствариваће се у складу са прописом који је био на снази у време рођења детета.

Члан 19.

Поступци за остваривање права на родитељски додатак, права на паушал за набавку опреме за дете, права на једнократну помоћ за рођење другог и трећег детета и права на једнократни износ за треће и четврто дете које је умрло у току исплате родитељског додатка ‒ за децу рођену 1. јануара 2024. године и касније, који су започети, а по којима није донето коначно решење до ступања на снагу овог закона, окончаће се у складу са овим законом.

Коначна решења донета пре ступања на снагу овог закона којима је признато право на родитељски додатак, право на паушал за набавку опреме за дете, право на једнократну помоћ за рођење другог и трећег детета и право на једнократни износ за треће и четврто дете које је умрло у току исплате родитељског додатка ‒ за децу рођену 1. јануара 2024. године и касније, по којима нису вршене исплате или по којима су извршене једнократне исплате или су започете исплате у једнаким месечним ратама, ускладиће се по службеној дужности, у погледу износа признатог права, са једнократним износом односно, месечним износом рате родитељског додатка, паушала за набавку опреме за дете, једнократне помоћи за рођење другог и трећег детета и једнократног износа за треће и четврто дете које је умрло у току исплате родитељског додатка, утврђеним овим законом.

Усклађивање и исплата новчаног износа разлике између исплаћеног једнократног износа, односно исплаћених месечних рата и износа који припада у складу са овим законом, за права из става 2. овог члана, извршиће се у року од шест месеци од ступања на снагу овог закона.

Члан 20.

Овај закон ступа на снагу 1. новембра 2024. године.